Title: R2.3. Eines, consells i recursos per fer una bona presentació
Course: Tecnologia 2n ESO 1r T > Section: Tema 2

Com fer una presentació

Anem a pams

Segur que ja has fet algunes presentacions davant els companys en cursos anteriors. Per això, segur que tens algunes idees de com mantenir el públic atent, evitar que es distreguin i aconseguir que acabin assimilant tota la informació que vols transmetre.

En aquest recull et donem alguns consells amb relació a tres aspectes diferents:

1. Idees generals que pots aplicar
2. Consells sobre la presentació de suport (informació que es projectarà)
3. Llenguatge corporal

Idees generals

- Abans de la presentació. Quan et preparis el guió o l'estructura del que serà la teva presentació, tingues en compte que hauries de:
  - Explicar al públic el tema de la presentació
  - Exposar el tema
  - Tancar la presentació amb un resum final i conclusions

- Inicis de la presentació
  - Aconsegueix que el públic estigui atent en el moment d'iniciar la presentació
  - Dóna'ls la benvinguda
  - Presenta't
  - Explica de què parlaràs durant la presentació
  - Informa com vols gestionar les preguntes. Totes al final / et poden aturar

- No tinguis nervis i troba amics. És normal que durant la presentació tinguis nervis, segur que hi ha companys que amb la mirada t'animen a continuar. Troba aquestes persones de suport. Si et topes amb algú amb un posat "a veure què m'explicaràs", gira la mirada cap a algú més receptiu. Ja veuràs que, un cop n'hagis trobat un, en sortiran d'altres!

- Preguntes retòriques. Són aquelles que fem sense esperar resposta o donant nosaltres la resposta. Si fem servir un estil de preguntes i respostes, és més fàcil que establim una connexió amb l'audiència.

- Idees per mantenir l'atenció del públic. La primera i la darrera part d'una xerrada són les que la gent sol recordar més. Però, com ho podem fer per mantenir l'atenció i l'interès?
  - Digues al públic que el tema que tractaràs els afecta, en altres paraules, fes-ho personal.
  - Explica un fet inusual o una estadística sorprenent
  - Utilitza paraules com vosaltres, nosaltres, el nostre, ...
  - Posa exemples de la vida real o anècdotes
  - Demana al públic de fer alguna cosa, "aixequeu la mà si heu ...." o també  "quants de vosaltres ..."

Diapositives / suport a la presentació

Tingues en compte sempre que les diapositives són per ajudar-te a presentar, però no et poden substituir. Tu ets el centre de la presentació i ets la persona que ha de portar les regnes de la sessió.

- Primeres diapositives
  - 1a: Títol ben gran i clar. Fotografia principal, nom i data
  - 2a: Petit guió de la presentació, pot fer-se amb "pics i numeració"

- Utilitza una diapositiva mestra i fes que les transicions siguin similars per donar sensació de compleció i unitat a la presentació.

- No utilitzis massa text. És millor utilitzar paraules clau i frases simples i curtes.

- Utilitza imatges de qualitat (que no es vegin distorsionades o pixelades).

- Utilitza diagrames / gràfics / esquemes

- Corregeix i repassa el text per eliminar les faltes ortogràfiques

- Quantes n'hi poso? Aproximadament una per minut de presentació

- Darreres diapositives. Resum / conclusions i agraïment per l'atenció.

Comunicació no verbal

La comunicació no verbal fa referència a tot allò que diu el nostre cos - gestos, posició, moviments - sense considerar el que diem. És a dir, quina informació estem transment si la nostra audiència no ens pogués escoltar? Hi ha molts llibres que parlen de la comunicació no verbal i la utilitat que té en infinitat de situacions, però a nosaltres ens interessa només com ens pot ajudar per transmetre millor el nostre missatge.

- Contacte visual. Només cal creuar durant un petit instant de temps les mirades per realitzar un contacte visual. Quan això succeeix, es rebaixa la tensió entre dues persones. T'has trobat mai a l'ascensor sense saber què fer quan hi ha més gent? Un contacte visual pot fer que tots us sentiu més còmodes! El contacte visual només ha de durar unes dècimes. Si el mantenim massa estona, pot resultar incòmode i ofensiu.

- Tècnica del far. De la mateixa manera que un far va il·luminant a banda i banda, pots fer escombrats de contactes visuals mentre fas la presentació, d'aquesta manera, tothom sentirà que participa i milloraràs la seva atenció.

- Dona sensació de seguretat: domina l'espai. No et quedis sense moure't, desplaça't per l'espai de què disposes de manera natural. Evita els tics o moviments repetitius endavant i enrere, amb un bolígraf, tocant els cabells o ulleres constantment, ...

- Sincronitza el que dius amb gestos. D'una banda / de l'altra (gestos amb les mans), la part més important (aixecant el dit), i .... sorpresa (aixequem les celles). Intenta realitzar sempre moviments receptius, amb els palmells de les mans oberts cap al públic.

- Són mals hàbits que afecten negativament a la presentació:
  - Perdre el contacte visual per mirar notes, el terra, la pissarra
  - Girar l'esquena al públic.